b"\n_START_ARTICLE_\nOlivia Wilde\n_START_SECTION_\nZgodnje \xc5\xbeivljenje\n_START_PARAGRAPH_\nOlivia Wilde se je kot Olivia Jane Cockburn rodila v New Yorku. Njena mama, Leslie Cockburn (rojena Redlich), je producentka oddaje 60 Minutes in novinarka. Njen o\xc4\x8de, Andrew Cockburn, ki se je rodil v Londonu, Anglija in odra\xc5\xa1\xc4\x8dal na Irskem, je novinar, tako kot njena strica Alexander Cockburn in Patrick Cockburn (vsi trije pi\xc5\xa1ejo za politi\xc4\x8dno spletno stran CounterPunch.org). Njena sestra, Chloe Cockburn, je newyor\xc5\xa1ka odvetnica za dr\xc5\xbeavljanske pravice; njena pokojna teta, Sarah Caudwell, je bila pisateljica, njen dedek, Claud Cockburn, pa je bil romanopisec in novinar._NEWLINE_Olivia Wilde pravi, da ima, kot vsi v njeni dru\xc5\xbeini, \xc2\xbbizrazit talent za novinarstvo,\xc2\xab\xc2\xa0saj je \xc2\xbbzares kriti\xc4\x8dna in analiti\xc4\x8dna\xc2\xab. Oba njena star\xc5\xa1a sta bila pomembna washingtonski skupnosti, saj sta ve\xc4\x8dkrat priredila razne zabave ob ve\xc4\x8derjah. Njena mama je neko\xc4\x8d pripovedovala zgodbo o mlaj\xc5\xa1i Olivii Wilde, ki je neko no\xc4\x8d prislu\xc5\xa1kovala pogovoru Richardu Holbrookeu in Micku Jaggerju, dokler je Mick Jagger ni opazil in poslal v posteljo. Igralka si je \xc5\xbeelela postati \xc5\xbee od drugega leta dalje. Za kratek \xc4\x8das je njena dru\xc5\xbeina \xc5\xbeivela v hi\xc5\xa1u v Guilfordu, Vermont. \xc5\xa0olala se je na srednji \xc5\xa1oli v Georgetownu v Washingtonu, D.C., kasneje pa \xc5\xa1e na Phillipsovi akademiji v Andoverju, Massachusetts, kjer je \xc5\xa1olanje kon\xc4\x8dala leta 2002. Pred tem se je vpisala na Gaietyjevo \xc5\xa1olo igranja v Dublinu, Irska, kjer pa je ostala le kratek \xc4\x8das.\n_START_SECTION_\n2003\xe2\x80\x932006: Zgodnja kariera\n_START_PARAGRAPH_\nOlivia Wilde je s svojo igralsko kariero pri\xc4\x8dela leta 2003, ko je zaigrala Jewel Goldman v televizijski seriji Skin. V seriji je imela vse do leta 2004 glavno vlogo, nato pa je leta 2004 pritegnila pozornost z vlogo Alex Kelly v televizijski seriji O.C.. Na za\xc4\x8detku je sicer od\xc5\xa1la na avdicijo za vlogo Marisse Cooper, enega izmed glavnih likov v seriji, vendar je vlogo nazadnje dobila Mischa Barton, njej pa so dodelili stransko vlogo. Poleti 2004 je bila tudi ena izmed pomembnej\xc5\xa1ih manekenk v Abercrombie & Fitch-evi kampanji \xc2\xbbRising Stars\xc2\xab. V tistem \xc4\x8dasu je zaigrala v filmih, kot so Privla\xc4\x8dna soseda (2004), Pogovori z drugimi \xc5\xbeenskami (2005), Alpha Dog (2006), Camjackers (2006), Turistas (2006) in Bickford Shmeckler's Cool Ideas (2006; za to vlogo je bila na ameri\xc5\xa1kem festivalu umetnosti v komediji leta 2006 nagrajena z nagrado v kategoriji za \xc2\xbbnajbolj\xc5\xa1o igralko\xc2\xab). Pojavila se je v videospotu Dashboarda Confessionala za pesem\xc2\xa0\xc2\xbbStolen\xc2\xab\xc2\xa0ter v videospotu Frencha Kicksa za pesem \xc2\xbbSo Far We Are\xc2\xab. Zelo si je \xc5\xbeelela dobiti vlogo 21. Bondovega dekleta, Vesper Lynd, v filmu Casino Royale, vendar je vlogo nazadnje dobila Eva Green.\n_START_SECTION_\n2007 - danes: Zdravnikova vest in zdaj\xc5\xa1nji projekti\n_START_PARAGRAPH_\nLeta 2007 je Olivia Wilde postala \xc4\x8dlanica igralske zasedbe kratke NBC-jeve dramske televizijske serije The Black Donnellys. Njen lik, Jenny Reilly, je bil samoten glavni \xc5\xbeenski lik v seriji, ki je spremljala \xc5\xbeivljenje irsko-ameri\xc5\xa1ke dru\xc5\xbeine, ki se trudi organizirati zlo\xc4\x8din v New Yorku. Istega leta je zaigrala v gledali\xc5\xa1ki igri Beauty on the Vine, politi\xc4\x8dnem trilerju, kjer je zaigrala tri razli\xc4\x8dne like._NEWLINE_Jeseni leta 2007 se je pridru\xc5\xbeila igralski zasedbi Foxove dramske televizijske serije Zdravnikova vest, kjer je igrala mlado pripravnico, dr. Remy Hadley, poznano pod vzdevkom \xc2\xbbTrinajst\xc2\xab, ki dela za dr. Housea. Reviji Star je povedala, da se v\xc4\x8dasih obna\xc5\xa1a kot njen lik tudi, kadar ni na delu: \xc2\xbbZdaj sem prepri\xc4\x8dana, da sem zdravnica. Mislim, \xc4\x8de nekdo re\xc4\x8de, da ga nekaj boli, mu jaz odvrnem: 'No, te\xc5\xbeave ima\xc5\xa1 z vranico.'\xc2\xab Leta 2008 je bila za svojo vlogo v seriji Zdravnikova vest nominirana za nagrado Teen Choice Award v kategoriji za \xc2\xbbizbiro TV prebojne zvezde - \xc5\xbdenska\xc2\xab\xc2\xa0ter dobila nagrado filmskega festivala Vail v kategoriji za \xc2\xbbvzhajajo\xc4\x8do zvezdo\xc2\xab. Leta 2009 je bila skupaj z igralsko zasedbo serije Zdravnikova vest nominirana za nagrado Screen Actors Guild Award v kategoriji za \xc2\xbbizstopajo\xc4\x8di nastop igralske zasedbe v dramski televizijski seriji,\xc2\xab\xc2\xa0leta 2010 pa je bila samostojno nominirana za nagrado Teen Choice Award v kategoriji za \xc2\xbbnajbolj\xc5\xa1o TV igralko: Drama\xc2\xab._NEWLINE_V \xc4\x8dasu snemanja serije Zdravnikova vest je imela Olivia Wilde tudi nekaj manj\xc5\xa1ih filmskih vlog, in sicer v filmih, kot so \xc5\xbdivljenje in smrt Bobbyja Z (2007), Fix (2008) in In NorthWood (2009). Poleg Jacka Blacka in Michaela Cere je leta 2009 zaigrala tudi v komi\xc4\x8dnem filmu Leto ena._NEWLINE_Leta 2010 je zaigrala v filmih Weird: The Al Yankovic Story in The Next Three Days. Istega leta je poleg Jeffa Bridgesa, Garretta Hedlunda in Brucea Boxleitnerja odigrala tudi vlogo Quorre v Disneyjevem filmu Tron: Zapu\xc5\xa1\xc4\x8dina, ki se je premierno predvajal 17. decembra 2010. Za decembersko/januarsko \xc5\xa1tevilko revije Details je ob izzidu filma povedala, da se je zelo ustra\xc5\xa1ila, ko je videla kostum iz filma: \xc2\xbbZagledala sem prsi na obleki in rekla: 'Oh, vraga, ne. V tej stvari se bom brcala in premetavala?\xc2\xab_NEWLINE_Januarja 2011 so oznanili, da bo poleg Chrisa Pinea zaigrala v prihajajo\xc4\x8dem filmu Welcome to People. Leta 2011 bodo iz\xc5\xa1li \xc5\xa1tirje filmi, v katerih je zaigrala: Butter, Cowboys & Aliens, Now in The Change-Up. V komi\xc4\x8dnem filmu Butter bo poleg Jennifer Garner in Ashley Greene zaigrala stransko vlogo, Brooke, lik, ki ga bi najprej morala zaigrati Kate Hudson. Film je trenutno v snemanju. V znanstveno-fantasti\xc4\x8dnem filmu Cowboys & Aliens bo poleg Daniela Craiga in Harrisona Forda zaigrala Ello, enega izmed glavnih likov. V filmu Now bo ob Justina Timberlakea in Amande Seyfried zaigrala enega izmed stranskih likov, v komi\xc4\x8dnem filmu The Change-Up pa bo imela poleg Ryana Reynoldsa glavno vlogo.\n_START_SECTION_\nJavna podoba\n_START_PARAGRAPH_\nPri reviji The New York Observer so Olivio Wilde opisali kot osebo z \xc2\xbbglasom, ki prihaja iz grla\xc2\xab\xc2\xa0ter kot \xc2\xbb\xc5\xa1iroko, zelenooko karizmo Hollywooda iz davnih dni\xc2\xab. Za svoje inspiracije pri igranju je citirala igralke, kot so Meryl Streep, Sigourney Weaver, Frances McDormand, Catherine Keener in Robin Wright Penn._NEWLINE_Leta 2006 je zasedla petindevetdeseto mesto na FHM-jevem seznamu \xc2\xbb100 najprivla\xc4\x8dnej\xc5\xa1ih \xc5\xbeensk\xc2\xab. Leta 2005 je dosegla enain\xc5\xa1estdeseto, leta 2008 je pristala na sedemindevetdesetem, leta 2009 pa se je povzpela na prvo mesto na seznamu \xc2\xbb100 najprivla\xc4\x8dnej\xc5\xa1ih\xc2\xab\xc2\xa0revije Maxim. Na ra\xc4\x8dun tega je pri seriji Zdravnikova vest, kjer igra, v epizodi \xc2\xbbThe Tyrant\xc2\xab\xc2\xa0glavni lik iz serije, dr. House, ko je izvedel, da je dr. Foreman pred kratkim odpustil lika Olivie Wilde, dejal: \xc2\xbbMoje so\xc5\xbealje. \xc4\x8ceprav, saj ni najprivla\xc4\x8dnej\xc5\xa1a \xc5\xbeenska na svetu.\xc2\xab\n_START_SECTION_\nOstala dela\n_START_PARAGRAPH_\nOlivia Wilde je \xc4\x8dlanica organizacije Ustvarjalci za mir in pravico (Artists for Peace and Justice), ki pomaga izbolj\xc5\xa1ati izobra\xc5\xbeevalne in zdravstvene razmere na Haitiju ter organizacije ACLU v ju\xc5\xbeni Karolini. Podpirala je tudi organizacijo mladih prostovoljcev, 18 in '08. Pri organizaciji je delovala kot njihova svetovalka in 30. junija 2008 se pojavila na njihovi javni storitveni objavi. Jeseni leta 2008 je poleg igralcev Justina Longa ter svojega biv\xc5\xa1ega soigralca iz serije Zdravnikova vest, Kala Penna sodelovala pri kampanji za demokratskega kandidata za predsednika, Baracka Obamo. 7. oktobra 2008 se je Olivia Wilde pojavila na posnetku na spletni strani funnyordie.com, naslovljenem kot \xc2\xbbOlivia Wilde to naredi \xc5\xbee zgodaj\xc2\xab\xc2\xa0(\xc2\xbbOlivia Wilde Does It Early\xc2\xab), kjer je \xc5\xbeelela prikazati, kako u\xc5\xbeiva v tem, da se lahko \xc5\xbee pred\xc4\x8dasno registrira za predsedni\xc5\xa1ke volitve leta 2008._NEWLINE_Pojavila se je tudi v parodiji na tiste, ki \xc2\xbbpodpirajo\xc2\xab\xc2\xa0pravico do zdravstvenega zavarovanja v industriji na spletni strani Moveon.org.\n_START_SECTION_\nZasebno \xc5\xbeivljenje\n_START_PARAGRAPH_\nOlivia Wilde ima dvojno dr\xc5\xbeavljanstvo, ameri\xc5\xa1ko in irsko. Ime \xc2\xbbWilde\xc2\xab\xc2\xa0za svoje umetni\xc5\xa1ko ime uporablja v \xc4\x8dast irskemu pisatelju Oscarju Wildeu. Svoj priimek je spremenila v \xc4\x8dasu \xc5\xa1olanja na srednji \xc5\xa1oli, in sicer v \xc4\x8dast vsem pisateljem v njeni dru\xc5\xbeini, od katerih jih je veliko pisalo pod psevdonimom._NEWLINE_7. junija 2003 se je v Washingtonu, Virginija, na \xc5\xa1olskem avtobusu s parom pri\xc4\x8d pri devetnajstih letih poro\xc4\x8dila z devet let starej\xc5\xa1im italijansko-ameri\xc5\xa1kim ustvarjalcem dokumentarnih filmov, flamenko kitaristom, sinom italijanskega princa, Taom Ruspolijem. Kasneje je dejala, da sta se na zapu\xc5\xa1\xc4\x8denem avtobusu poro\xc4\x8dila zato, ker je bil to edini prostor, kjer sta bila lahko popolnoma sama, saj sta poroko takrat skrivala. 8. februarja 2011 sta z mo\xc5\xbeem oznanila, da se lo\xc4\x8dujeta. Olivia Wilde je zahtevo za lo\xc4\x8ditev vlo\xc5\xbeila na los angele\xc5\xa1kem okro\xc5\xbenem vrhovnem sodi\xc5\xa1\xc4\x8du, kot razlog pa je navedla \xc2\xbbnepremostljive razlike\xc2\xab. Par nima otrok._NEWLINE_Olivia Wilde je veganka."